Flere dage med testmuligheder ved de eksisterende teststeder. 14 nye teststeder. Udvidede åbningstider. Det er hvad der venter nordjyderne, der dermed får nemmere adgang til at blive testet for coronavirus. Det oplyser Region Nordjylland i en pressemeddelelse. De udvidede testmuligheder skal understøtte den massive testning, som er en forudsætning for genåbningen af samfundet. Det fortæller kontorchef i Sundhedsplanlægning i Region Nordjylland, Jacob Bertramsen. - Vi er nu oppe på 66 teststeder i Nordjylland, og de fleste nordjyder har dermed meget kort afstand til test, og ingen har over 20 kilometer. Den øgede kapacitet skal sørge for, at det går nemt, smidigt og hurtigt, når man lader sig teste. Vi vil gerne sørge for, at der ikke dannes køer, og at folk har gode testmuligheder, siger Jacob Bertramsen. Han anbefaler, at man benytter hurtigtestene i løbet af hele dagen, hvis det er muligt. Det er muligt at se en oversigt over aktuelle ventetider til hurtigtestene på falcks hjemmeside. Fra i dag bliver det desuden muligt for børn ned til 6 år at lade sig teste med hurtigtest. Hurtigtest bør ikke bruges, hvis man har symptomer på COVID-19 eller er nær kontakt til en smittet. Her bør i stedet bruges en såkaldt PCR-test. Der skal bestilles tid til test på coronaprover.dk, hvis man ønsker tid til en PCR-test, som foretages med en halspodning. Der findes 21 testcentre i regionen, hvor det er muligt at få foretaget PCR-test.

Referat:
Region Nordjylland og Falck er enige om at åbne yderligere teststeder med hurtigtest, der foretages med en kort podepind via næsen - nu er der 66 steder med test.